FI Euroopan unionin virallinen lehti CE 88/535

(2004/C 88 E/0547)

KIRJALLINEN KYSYMYS P-0788/04

esittäjä(t): Giacomo Santini (PPE-DE) komissiolle

(5. maaliskuuta 2004)

Aihe: Kuparisulfaatin tuontihintojen dumppaaminen

Kuparisulfaatilla on yhä tärkeämpi merkitys maailmassa eläinrehun tuotannon, maataloustuotannon (kuten vehnän suojeleminen tuhoeläimiltä) sekä elektroniikan ja galvanoinnin kannalta. Koska kuparisulfaattia on tuotu runsaasti kolmansista maista (Uzbekistan, Ukraina, Venäjä, Makedonia, Serbia ja Kiina), eurooppalaisen kuparisulfaatin tuotanto on laskenut dramaattisesti. Suurin valmistaja Euroopassa on italialainen Manica Spa (Rovereto-Italia), joka hallitsee markkinoita muutamalla yhtiöllä, jotka toimivat yhä Italiassa, Espanjassa ja Ranskassa.

Pääasiallinen syy kriisiin on kuparisulfaatin halpatuonti kolmansista maista (50 000—60 000 tonnia vuodessa). Tämä määrä vastaa yli kahta kolmasosaa Euroopan markkinoista. Maahan tuodun kuparisulfaatin heikko laatu antaa aihetta huoleen, koska se on vaaraksi eläinten terveydelle ja ympäristölle. Komission antamassa uudessa asetuksessa (EY) N:o 133/2003 (1) tiettyjen suolojen käytöstä, rajoitetaan merkittävästi muun muassa kuparisulfaatin käyttöä sianrehussa. Tähän on syynä lannan vaikutus maaperään ja vesistöön. Tämä rajoitus vaikeuttaa entisestään eurooppalaista vientiä ja voi johtaa siihen, että Euroopassa toimivat harvat tuotantolaitokset joutuvat lopettamaan toimintansa, josta on vakavia seurauksia tuotteiden laadun ja työllisyyden kannalta.

1. Miten komissio aikoo tullien avulla jarruttaa tuontia neuvoston asetuksen (EY) N:o 384/96 mukaisesti (2)?

2. Mihin toimiin komissio aikoo ryhtyä sisämarkkinoiden, eurooppalaisten tuottajien ja tuotteiden laadun suojelemiseksi?

3. Minkälaisia tarkastuksia komissio aikoo tehdä selvittääkseen, onko suurin osa edellä mainituista maista tuoduista tuotteista tuotettu laittomasti tai onko niiden alkuperä tuntematon?

Pascal Lamyn komission puolesta antama vastaus

(1. huhtikuuta 2004)

1. Arvoisa parlamentin jäsen voi olla varma siitä, että komissio on aina valmis suojelemaan Euroopan teollisuutta epäoikeudenmukaisin ja haitallisin ehdoin tapahtuvalta tuonnilta, sillä edellytyksellä, että yhteisön kansainvälisten velvoitteiden ja EU:n lainsäädännön (3) asiaankuuluvia vaatimuksia noudatetaan. Asiaa koskevien sääntöjen mukaan polkumyynnin vastaisiin toimenpiteisiin ryhtyminen edellyttää muodollista menettelyä, joka alkaa joko koko yhteisön teollisuuden tai sen merkittävän osan nimissä tehdyllä valituksella. Tätä seuraa kaupan suojatoimiin keskittyvän komission yksikön tekemä selvitys, joka saattaa johtaa siihen, että komissio ehdottaa polkumyynnin vastaisia toimenpiteitä (esimerkiksi polkumyyntitullia), jotka ministerineuvoston on hyväksyttävä. Komissio on valmis tarjoamaan yhteisön kyseisen alan tuottajille kaiken niiden pyytämän tiedon ja avun tällaisen valituksen tekemiseksi. Tässä yhteydessä se haluaa kiinnittää arvoisan jäsenen huomion www-sivuunsa (http://europa.eu.int/comm/trade/policy/dumping/compl.htm), joka sisältää ohjeen polkumyyntiä koskevan valituksen laatimiseksi.

2. EU:n markkinoiden ja eurooppalaisten tuottajien suojelemisen osalta komissio toteuttaa kaikki edellisessä vastauksessa mainitut asiaankuuluvat aloitteet. Neuvoston asetukseen (EY) N:o 384/96 perustuvan kaupan suojelun tarkoitus ei kuitenkaan ole tuotteiden laadun suojeleminen. Kuparisulfaatin käyttöä kasvinsuojelussa säätelee neuvoston direktiivi 91/414/ETY (4). Tämä merkitsee, että tiettyä ainetta voidaan käyttää ainoastaan, jos komissio on asiakirja-aineiston arvioituaan antanut direktiivin, jolla aine sisällytetään direktiivin 91/414/ETY liitteeseen I. Sellaisten aineiden kohdalla, jotka olivat jo markkinoilla vuonna 1993 (kuparisulfaatti mukaan luettuna), sovelletaan edelleen kansallisia sääntöjä, kunnes komissio on tehnyt päätöksen. Teollisuuden vuonna 2002 esittämää, kuparia tukevaa asiakirja-aineistoa arvioidaan parhaillaan yhteisön tasolla. Päätös oletetaan tehtävän viimeistään vuonna 2006. Jos päätös on kielteinen, kaikenlainen kuparin käyttö kasvinsuojelussa on lopetettava. Jos päätös on myönteinen, se tulee sisältämään teknisiä vähimmäisvaatimuksia kasvinsuojelussa käytettävän kuparin (kuparisulfaatti mukaan luettuna) puhtauden osalta. Päätös tulee olemaan sitova koko yhteisön alueella.

3. Kuten arvoisa jäsen varmasti tietää, kuparisulfaattiin ei tällä hetkellä sovelleta polkumyyntitulleja. Näin ollen petollisen kaupan epäilemiselle ei ole nähtävissä perusteita. Polkumyyntitullien asettamiseksi pitäisi niiden yhteisön teollisuudenalojen, joihin tilanne vaikuttaa, ensin tehdä tämän vastauksen ensimmäisessä osassa mainittu polkumyyntiä koskeva valitus.

(1) EYVL L 22, 25.1.2003, s. 18.

(2) EYVL L 56, 6.3.1996, s. 1.

(3) Neuvoston asetus (EY) N:o 384/96, annettu 22 päivänä joulukuuta 1995, polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta, sellaisena kuin se on viimeksi muutettuna 8 päivänä maaliskuuta 2004 annetulla neuvoston asetuksella (EY) N:o 461/2004, EUVL L 77, 13.3.2004 (”perusasetus”).

(4) Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta, EYVL L 230, 19.8.1991.